Kommissionens forordning (EF) nr. 1641/2001

af 10. august 2001

om licitation over fastsættelsen af støtte til privat oplagring af hele og halve fårekroppe og om fravigelse af forordning (EØF) nr. 3446/90 om gennemførelsesbestemmelser vedrørende støtte til privat oplagring af fåre- og gedekød

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2467/98 af 3. november 1998 om den fælles markedsordning for fåre- og gedekød(1), ændret ved forordning (EF) nr. 1669/2000(2), særlig artikel 12, stk. 4, og

ud fra følgende betragtninger:

(1) Ved Kommissionens forordning (EØF) nr. 3446/90 af 27. november 1990 om gennemførelsesbestemmelser vedrørende støtte til privat oplagring af fåre- og gedekød(3), senest ændret ved forordning (EF) nr. 3533/93(4), er der bl.a. fastsat gennemførelsesbestemmelser for licitation.

(2) Ved Kommmissionens forordning (EØF) nr. 3447/90 af 28. november 1990 om de særlige betingelser for ydelse af støtte til privat oplagring af fåre- og gedekød(5), senest ændret ved forordning (EF) nr. 40/96(6), er der fastsat minimumsmængder for indgivelse afbud til licitation.

(3) Ved Rådets forordning (EØF) nr. 2137/92 af 23. juli 1992 om Fællesskabets handelsklasseskema for fårekroppe og om EF-standardkvaliteten af ferske og kølede fårekroppe og om forlængelse af gyldigheden af forordning (EØF) nr. 338/91(7), senest ændret ved forordning (EF) nr. 2536/97(8), er der bl.a. fastsat en referencepræsentation for hele og halve slagtekroppe.

(4) I henhold til artikel 12, stk. 2, i forordning (EF) nr. 2467/98 kan der afholdes licitation over fastsættelsen af støtte til privat oplagring. Efter nævnte artikel anvendes foranstaltningen på grundlag af situationen i hvert noteringsområde.

(5) I betragtning af den særdeles vanskelige markedssituation som følge af udbruddene af mund- og klovesyge, og efter at betingelserne i artikel 12, stk. 2, i forordning (EF) nr. 2467/98 er opfyldt, er det fundet hensigtsmæssigt at iværksætte en sådan procedure i Storbritannien. For at sikre, at de slagtekroppe, der skal oplagres, har en passende kvalitet, bør der fastsættes en minimumsvægt. De regioner, hvorfra lammene kan stamme, bør begrænses til dem, der er midlertidigt frie for mund- og klovesyge, og bestemmelserne i forordning (EØF) nr. 3446/90 bør fraviges med hensyn til mærkning af slagtekroppe.

(6) Udbening bør kunne finde sted i oplagringsperioden. Af hensyn til forenklingen bør kontrakterne indgås for de mængder, der indlagres. Det er derfor nødvendigt at fravige bestemmelserne i forordning (EØF) nr. 3446/90.

(7) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fåre- og Gedekød -

UDSTEDT FØLGENDE FORORDNING:

Artikel 1

1. I Storbritannien afholdes der licitation over fastsættelsen af støtte til privat oplagring af hele og halve lammekroppe med en slagtevægt på mindst 15 kg. Hele og halve slagtekroppe frembydes i overensstemmelse med artikel 2 i forordning (EØF) nr. 2137/92 og stammer fra lam fra gårde i regioner, hvor der ikke har været noget udbrud af mund- og klovesyge i de sidste 90 dage, og som er blevet slagtet i sådanne regioner.

2. Medmindre andet er fastsat i forordning (EØF) nr. 3446/90 og (EØF) nr. 3447/90, indgives bud til medlemsstatens interventionsorgan senest den 27. august 2001 kl. 14.00 og den 17. september 2001 kl. 14.00 til det relevante interventionsorgan.

Artikel 2

Uanset artikel 2, stk. 2, i forordning (EØF) nr. 3446/90 mærkes hele og halve slagtekroppe efter bestemmelserne i Kommissionens beslutning 2001/304/EF(9) om mærkning og anvendelse af visse animalske produkter i forbindelse med beslutning 2001/172/EF om beskyttelsesforanstaltninger mod mund- og klovesyge i Det Forenede Kongerige.

Artikel 3

Uanset artikel 4, stk. 2 og 3, og artikel 6, stk. 1, i forordning (EØF) nr. 3446/90 gælder følgende:

1) Kontrahenter kan i indlagringsperioden udskære eller udbene alt eller en del af det pågældende kød, såfremt kun den mængde, for hvilken der er indgået kontrakt, anvendes, og alle udskæringer herfra oplagres. Interventionsorganet kan kræve, at kontrahenten, mindst to arbejdsdage før hvert parti indlagres, giver meddelelse om, at han har til hensigt at gøre brug af denne mulighed. Store sener, brusk, fedt og andre smådele fra udskæringen eller udbeningen kan ikke oplagres.

2) Indlagringen af hvert særskilt parti af den kontraktligt aftalte mængde begynder den dag, hvor det undergives interventionsorganets kontrol. Den dag er den dag, hvor nettovægten af det ferske eller kølede produkt bestemmes

a) på oplagringsstedet, hvis kødet nedfryses dér

b) på nedfrysningsstedet, hvis kødet nedfryses i passende lokaler uden for oplagringsstedet

c) på udbenings- eller udskæringsstedet, hvis kødet oplagres efter udbening eller udskæring.

3) Støtten fastsættes pr. ton og gælder for den vægt, der er fastslået efter stk. 2.

Artikel 4

Denne forordning træder i kraft på tredjedagen efter i offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 10. august 2001.

På Kommissionens vegne

Franz Fischler

Medlem af Kommissionen

(1) EFT L 312 af 20.11.1998, s. 1.

(2) EFT L 193 af 29.7.2000, s. 8.

(3) EFT L 333 af 30.11.1990, s. 39.

(4) EFT L 321 af 23.12.1993, s. 9.

(5) EFT L 333 af 30.11.1990, s. 46.

(6) EFT L 10 af 13.1.1996, s. 6.

(7) EFT L 214 af 30.7.1992, s. 1.

(8) EFT L 347 af 18.12.1997, s. 6.

(9) EFT L 104 af 13.4.2001, s. 6.